text: Nye kampfly koster flyvestation 400 millioner kroner
  21 maj 2016 kl. 13.38
  Hvis politikerne vælger F-35 som nyt kampfly, vil det medføre væsentlige investeringer på Flyvestation Skrydstrup.
  Der skal ombygges og nybygges på Flyvestation Skrydstrup for cirka 400 mio. kroner for at flyvestationen kan huse F-35 kampflyene, hvis det er dem, politikerne vælger som Danmarks nye kampfly. Det skriver nytkampfly.dk.
  - Det endelige behov for tilpasninger vil skulle fastlægges efter en beslutning om typevalg og dimensionering. Det bemærkes i den forbindelse, at Flyvestation Skrydstrup i dag er indrettet specifikt til kampfly, og at der løbende er foretaget investeringer i bygningsmassen, skriver Forsvarsministeriet i en mail til nytkampfly.dk.
  Ministeriet oplyser desuden, at Flyvestation Skrydstrup vil skulle ombygges for at kunne huse de nye kampfly uanset, hvilken type der vælges.
  I den etablissementsanalyse, som forsvarschefen lavede i 2012, fremgik det, at et valg af F-35 ville medføre væsentlige investeringsbehov i Skrydstrup.
  